A Bizottság határozata
(1994. január 25.)
a húsipari termékeknek a Közösségbe történő behozatalára feljogosított zimbabwei létesítmények jegyzékéről
(94/40/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1601/92/EGK rendelettel [1] módosított, a szarvasmarha-, juh- és kecskefélék, valamint a sertések, a friss hús és a húsipari termékek harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 4. cikke (1) bekezdésére,
mivel csak azon esetben engedélyezhető harmadik országbeli létesítmények számára húsipari termékeknek a Közösségbe történő kivitele, amennyiben eleget tesznek a 72/462/EGK irányelvben megállapított általános és különös feltételeknek;
mivel a 72/462/EGK irányelv 4. cikkének (3) bekezdésével összhangban Zimbabwe benyújtotta a Közösségbe történő kivitel tekintetében engedélyezett létesítmény adatait;
mivel a Közösség által a helyszínen folytatott vizsgálat azt mutatta, hogy az említett létesítmény higiéniai színvonala megfelelő, ezért felvehető azon létesítmények első jegyzékébe, amelyekből húsipari termékek behozatala engedélyezhető;
mivel a húsipari termékeknek az e határozat mellékletében feltüntetett létesítményből történő behozatalára továbbra is a már megállapított rendelkezéseket, a Szerződés általános rendelkezéseit és különösen a Közösség egyéb állat-egészségügyi előírásait kell alkalmazni, különös tekintettel az egészségvédelemre;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A mellékletben foglalt zimbabwei létesítmény számára engedélyezett a húsipari termékek Közösségbe történő behozatala.
(2) E létesítményből történő behozatalra továbbra is vonatkoznak a Közösség egyéb jogszabályaiban megállapított állat-egészségügyi rendelkezések és különösen azok, amelyek az egészségvédelemre vonatkoznak.
2. cikk
Ennek a határozatnak a tagállamok a címzettjei.
Kelt Brüsszelben, 1994. január 25-én.